[Video] Ma waarsku ander ná man kleuter byna ontvoer | Maroela Media
Nadat 'n Johannesburgse vrou se kleuterseuntjie byna by 'n bekende familierestaurant ontvoer is en die voorval op beeldmateriaal vasgevang is, wil die ma nou ander ouers waarsku om versigtiger te wees.
Lauren Haynes het Maroela Media Woensdag vertel van die skokkende voorval wat op 1 November verlede jaar in die Eagle Falls Spur in Fourways Crossing afgespeel het.
Haynes het gesê sy wou aanvanklik nie gehad het inligting oor die voorval moet in die openbare domein versprei word nie, omdat sy nie 'n moontlike polisieondersoek wou beïnvloed nie. Nadat dit egter duidelik geword het dat die polisie nie die saak verder gaan ondersoek nie, het sy besluit dat die beeldmateriaal van die voorval op sosiale media gedeel moet word om ander ouers van die gevaar bewus te maak.
Haynes en haar man was die betrokke dag saam met hul seuntjie, toe 22 maande oud, by die restaurant. Hul seuntjie het in die rigting van die speelafdeling in die restaurant gestap, toe 'n onbekende man onverwags van agter af gekom, hom opgetel en vinnig in die teenoorgestelde rigting gestap het. Haynes se man het gesien wat gebeur en dadelik opgestaan om die man te konfronteer.
"Die man het net dadelik gesê hy het 'n grap gemaak en uiteraard het dit 'n woordewisseling tot gevolg gehad," het Haynes gesê. Sy sê daar was twee ander mans en 'n vrou saam met die man wat haar kind gegryp het. "Ek vermoed hy wou my kind vir die vrou aangee sodat sy met hom by die restaurant kon uitstap, omdat dit minder verdag sou lyk. Almal van hulle het ook rugsakke by hulle gehad en jy sal nooit weet wat daarin was nie. Dalk ander klere? Ek weet nie."
Haynes, wat in daardie tyd hoog swanger was, sê sy het probeer om ter wille van haar kind kalm te bly en hulle het die Spur-personeel gevra om die polisie te ontbied. Sy vertel dat haar seuntjie nie besef het wat gebeur toe die vreemde man hom skielik optel nie en nie tyd gehad het om te reageer nie. Weens die hewige woordewisseling tussen die vier verdagtes en die egpaar, het veiligheidsbeamptes die verdagtes by die winkelsentrum uit vergesel. Teen die tyd dat die polisie opgedaag het, was hulle reeds weg.
"Die polisie het ons verklaring afgeneem en 'n saak van poging tot ontvoering is geopen. Toe ek 'n paar dae later die polisie bel om te hoor hoe die saak vorder, het hulle vir my gesê die saak is gesluit aangesien die man aan ons gesê het hy het net 'n grap gemaak," vertel sy. "Ek het daarop aangedring dat die saak heropen word en dat die voorval behoorlik ondersoek word, maar dit was tevergeefs."
Haynes sê sy het later beeldmateriaal van die voorval bekom en besluit om dit op sosiale media te deel om ander ouers te waarsku. "Dit gaan glad nie daaroor om Spur in 'n slegte lig te stel nie. Ek dink hulle het die situasie in daardie oomblik so goed hanteer as wat hulle kon. Hulle het ook agterna weer met my kontak gemaak en gevra of daar iets is wat hulle anders of beter kon doen. Dit kon in enige restaurant of enige ander openbare plek gebeur het," sê sy.
"Ek wil wel ander ouers en ander restaurantpersoneel en kelners waarsku oor hoe vinnig so iets gebeur. As my man dalk net 'n oomblik afgekyk het na die spyskaart toe my kind gegryp is, kon hierdie storie baie anders geëindig het. Ouers moet weet dat sulke goed gebeur en dit gebeur vinnig. Hulle moet waaksaam wees en altyd 'n oog op hul kinders hou."
Beeldmateriaal van die voorval het intussen soos veldbrand op sosiale media versprei en is teen Woensdagmiddag reeds meer as 370 000 keer gekyk.
Spur het Woensdag 'n verklaring uitgereik waarin hulle die gebeure bevestig en sê die polisie het besluit om nie die man te vervolg nie. "Die ouers van die kind was tevrede met die manier waarop Spur die voorval hanteer het en die seuntjie se ma het Spur se bestuur geloof vir hul vinnige optrede. Die gesin was sedert die voorval gereelde besoekers aan die Eagle Falls Spur," lui die verklaring.
"Die veiligheid van kinders is 'n topprioriteit vir Spur en ons het onlangs landwyd ons personeel in die speelafdelings vermeerder."
Legal Notice: I have the permission of the mother to display and share this video.People please beware, always ALWAYS keep an eye on your kids when visiting restaurants, malls or any public area.This little boy was nearly kidnapped if it wasn't for the vigilance of his mother and father who spotted the child being picked up by a person and taken away from the play area.From my conversation with the mother, criminal proceedings are underway and also please people, leave the racist comments, finger pointing for your own house and not for this post. Please share to make other parents aware of the dangers out there and let's all keep our kids safe.Please people, I say again, this is NOT about the franchise or race. This is bout the constant dangers out there and we have to be vigilant and protect our kids at all costs.
Posted by Dewald Wessels on Monday, June 19, 2017
Johannesburg Spur video
Swak! Swak van die polisie. Hulle moet die man vervolg. Dalk is hulle nog deel v 'n sindikaat wat kinders ontvoer. Wie de hell maak 'n grap om 'n kind te vat "ontvoer" van sy ouers. Belaglik!?
Klag teen held
Spur gaan seker die man wat opspring nou ook belet omdat hy so "aggresief" nadergeloop het?
Die vieslike ding! En waarom het Spur personeel hom laat wegkom?
Ag asseblief moet nie so …kruip nie.Waar was julle personeel wat kliente se sitplekke aanwys? Dan sou dit in die eerste plek nie gebeur het nie. Mense hou julle kinders weg want Spur het weereens bewys dat hulle nie bevoeg is om na kliente se kinders om te sien nie.Spur is nie kindervriendelik nie.Julle kinders is in gevaar by enige Spur.
Ek wil graag weet of die SPUR nou die vermeende ontvoerder ook gaan verban vir sy onaanvaarbare optrede of is dit maar OK?